|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | | PROVINCE OF THE EASTERN CAPE  DEPARTMENT OF EDUCATION  GRAAFF-REINET DISTRICT | | | | | | | |
|  |  | |  | |  |  | |  |  |
|  | *Gemeenskaplike vraestel* | | | | | | | |  |
|  |  |
|  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  |  | | **2016**  **JUNIE EKSAMEN** | | | | |  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | **GRAAD 12** | | |  |  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  | **AFRIKAANS HUISTAAL**  **VRAESTEL 1** | | | | | | | |  |
|  |  |
|  |  |
|  |  |
|  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  | **PUNTE** | | 70 | |  |  | |  |  |
|  |  | |  | |  |  | |  |  |
|  | **TYD** | | 2 uur | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  | **Hierdie vraestel bestaan uit …… bladsye** | | | | | | | |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | |  |  |
|  |  | |  | |  |  | | *Blaai om asseblief* | |

**INSTRUKSIES EN INLIGTING**

1. Hierdie vraestel bestaan uit DRIE afdelings:

AFDELING A: Leesbegrip (30)

AFDELING B: Opsomming (10)

AFDELING C: Taalstrukture en -konvensies (30)

1. Beantwoord AL die vrae.
2. Begin ELKE afdeling op ’n NUWE bladsy.
3. Trek ’n streep ná elke afdeling.
4. Nommer elke antwoord korrek volgens die nommeringstelsel wat in hierdie vraestel gebruik is.
5. Laat ’n reël oop na elke antwoord.
6. Skenk veral baie aandag aan spelling en sinskonstruksie.
7. Skryf netjies en leesbaar.
8. Voorgestelde tydsindeling:

AFDELING A: 50 minute

AFDELING B: 30 minute

AFDELING C: 40 minute

**AFDELING A: LEESBEGRIP**

**VRAAG 1**

Lees en kyk na die tekste hieronder en beantwoord die vrae wat daarna volg.

**TEKS 1: ARTIKEL**

|  |
| --- |
| **Die Hertzogprys hy kô hystoe**   1. “Liewer laat as nooit,” het letterkundiges gesê nadat die skrywer, digter en dramaturg, Adam Small (75), in Maart 2012 met die Hertzogprys bekroon is vir sy drama-oeuvre, wat oor feitlik 50 jaar strek*.* 2. Hier en daar het die oë gerek: dié prestigeprys word mos gewoonlik toegeken vir ’n oorspronklike werk wat in die voorafgaande drie jaar gepubliseer is. 3. Vir byna vyf dekades – sedert Small se Distrik Ses-drama, *Kanna hy kô hystoe,* gepubliseer is – het die Suid-Afrikaanse Akademie vir Wetenskap en Kuns hom oor die hoof bly sien vir die Hertzogprys. Hierdie prys word toegeken vir Afrikaanse letterkunde van hoogstaande gehalte. 4. Nou is dié onreg reggestel. 5. *Kanna hy kô hystoe*, oor ’n bruin seun wat aan die verdrukking van apartheid ontsnap, staan “kop en skouers uit as ’n hoogtepunt in die Afrikaanse dramatiese kuns” het die Akademie in ’n verklaring oor Small se drama gesê. JC Kannemeyer het tereg *Kanna hy kô hystoe* in dieselfde asem as die werke van belangrike internasionale dramaturge genoem. 6. In 2009, met die viering van die Akademie se honderdste bestaansjaar, is die Eeufeesmedalje aan dié ouddosent van die Universiteit van Wes-Kaapland vir sy algehele oeuvre toegeken. Dít is uit verskeie oorde as ’n halfhartige poging afgemaak. “Dit is ’n belediging om te dink ’n eremedalje kan dinge regstel,” het die digter, Antjie Krog, toe gereageer. 7. “Die onreg wat Small aangedoen is, kan net reggestel word deur aan hom te gee wat hom toekom: die Hertzogprys self,” het die rubriekskrywer, Jason Lloyd, destyds in *Rapport* geskryf. 8. Small se werk was onlangs weer op die voorgrond toe *Die Tydskrif vir Letterkunde* se 2012-uitgawe aan die nalatenskap van sy werk gewy is. In dieselfde tyd het ’n bundel, *Kô laat ons sing,* saamgestel uit gedigte vanaf 1957 tot 1986, ook verskyn. 9. Small se stem is sedert 1997 stil. Hy het vir langer as ’n dekade nie in die openbaar verskyn nie. Tog het dit onlangs bekend geword dat ’n nuwe bundel, glo *Klawerjas\**, behoort te verskyn. 10. Adam Small verdién die Hertzogprys. Die digter, Breyten Breytenbach, het hom onlangs soos volg hieroor uitgelaat: “Vir die gehalte van sy werk – sy oorspronklikheid, integriteit, sensitiwiteit, etiese krag, taal en beeldgebruik, wat tot ’n ryke seggingskrag bydra – moes hy eintlik jare gelede al hierdie erkenning gekry het.” 11. Ander taalkenners, soos prof. Steward van Wyk, hoof van die Departement Afrikaans en Nederlands aan die UWK en samesteller van Small se pasverskene bloemlesing, het gesê: “Dit is verblydend en ’n welverdiende erkenning vir sy enorme bydrae op vele terreine.” 12. Abraham H de Vries het bygevoeg dat dit Small se gebruik van Kaapse Afrikaans was wat dié drama tot sy reg laat kom het. 13. Dit is ook waar dat die toekenning redelik omstrede was. Vrae is gevra oor die toepassing en interpretering van die Akademie se reëls. Beskuldigings is gemaak dat die vereistes stil-stil aangepas is om die toekenning te kon maak. 14. Dr. Nicol Stassen, besturende direkteur van Protea Boekehuis, het gesê daar is nie regverdig en reëlmatig opgetree nie omdat die reëls bepaal dat slegs oorspronklike tekste wat in die vorige drie kalenderjare gepubliseer is, in aanmerking mag kom. 15. Die Akademie se besluit is deur prof. Jacques van der Elst, uitvoerende hoof van die Akademie, verdedig. Volgens hom is daar wel volgens die vereistes opgetree. As motivering vir die toekenning van die prys het die Akademie verwys na Small se werk wat – hoewel dit grootliks tussen die Sestigs en Sharpeville ontstaan het – vandag steeds relevant, aktueel en sinvol is. Sy werk fokus immers op universele vraagstukke. 16. Wat het Small self oor al hierdie dinge te sê gehad? “Stilte is ook praat. Ons kan soms so onverskillig met woorde omgaan. Ons weet mos dat silence soms golden is ... even important én mooi.” 17. Tydens ’n onderhoud met Michael le Cordeur in *Rapport* van 6 Oktober 2013 het dit aan die lig gekom dat Small in dié bundel nou die mens is wat terugkyk op die lewe, nie meer in opstand teen ’n stelsel is nie en nie meer ’n stem gee an mense na wie niemand wou luister nie. Nou is hy in opstand teen die sterflikheid. Op reis na homself, huis toe. 18. \**Klawerjas* is wel op 14 September 2013 by die Breytenbach-sentrum se Tuin van Digters bekendgestel. *Klawerjas* is ’n Kaapse woord. Dis ’n intellektuele groepspel en verg dissipline en samewerking tussen spanmaats. Klawwedjas (soos dit op die Kaapse Vlakte uitgespreek word) is ’n spel wat mense bymekaar hou.   [Aangepas uit: *Nuus Nou,* 5 April 2012, *Rapport*, 6 Oktober 2013] |

1.1 Watter **woord** in paragraaf 1 gebruik die skrywer om aan te toon dat die Hertzogprys ’n toekenning vir uitnemende werk is? (1)

1.2 Volgens paragraaf 2 het daar hier en daar oë gerek.

1.2.1 Wat is die geïmpliseerde betekenis van die onderstreepte woorde? (1)

1.2.2 Dink jy dat mense rede gehad het om hulle oë te rek toe die prys toegeken is? Motiveer jou antwoord met verwysing na die teks. (1)

1.3 Dui die **politieke** agtergrond aan waarteen Small se drama, *Kanna hy kô hystoe,* afspeel. (1)

1.4 Verduidelik die verband tussen die idioom, *Liewer laat as nooit* (paragraaf 1), en die inhoud van paragraaf 3 en 4. (2)

1.5 Paragraaf 4 se doel is **beklemtoning**. Motiveer waarom die paragraaf in sy doel slaag. (1)

1.6 Skryf EEN **woord** uit die teks neer wat op al die kreatiewe werk van ’n kunstenaar dui. (1)

1.7 Watter argumente het Small se ondersteuners gebruik vir hulle beskuldiging dat die toekenning van die Eeufeesmedalje in 2009 ’n *halfhartige poging* was? (2)

1.8 Na watter jaar verwys die onderstreepte **woord** in paragraaf 7? (1)

1.9 Hoewel Adam Small se *stem sedert 1997 stil (is)*, het hy nie van die literêre toneel verdwyn nie.

Bewys hierdie stelling. (3)

1.10 Watter **woord** gebruik die skrywer in paragraaf 9 om aan te dui dat hy onseker is oor die korrektheid van die inligting? (1)

1.11 In paragraaf 10 word die eienskappe van Small se werk uitgehef ten spyte van die onderbeklemtoning daarvan.

Watter **tegniek** gebruik die skrywer om hierdie uitheffing te bewerkstellig? (1)

1.12 Uit paragraaf 13 blyk dit duidelik dat die toekenning omstrede was. Water ander **woord** in dieselfde paragraaf sluit by die woord *omstrede* aan? (1)

1.13 Wat is die verband tussen paragraaf 5 en paragraaf 15? (1)

1.14 Hoe sluit Adam Small se paradoksale antwoord in paragraaf 16 aan by sy doen en late vir die vyftien jaar wat die toekenning voorafgegaan het? (2)

1.15 Hoekom is die taalgebruik in die titel effektief? Motiveer jou antwoord. (2)

**EN**

**TEKS 2: VISUELE TEKS**



1.16 Watter letterkundige aktiwiteite word op hierdie fees aangebied? (2)

1.17 By watter aanbieding kan Adam Small self aan die woord wees? (1)

1.18 Hoe kan die woorde *Die nuutste drama* (TEKS 2) van toepassing wees op die Hertzogprys (TEKS 1)? (1)

1.19 Waarom kan hierdie spotprent as ’n voorbeeld van stereotipering gesien word? (4)

**TOTAAL AFDELING A: 30**

**AFDELING B: OPSOMMING**

**VRAAG 2**

* Lees die teks hieronder en maak ’n opsomming van **SEWE voordele wat plante vir die mens inhou**.
* Jou opsomming moet in jou eie woorde (in volsinne) in paragraafvorm aangebied word en mag nie meer as 90 woorde beslaan nie.
* Dit is nie nodig om vir die opsomming ’n titel te gee nie.
* Dui die getal woorde aan wat jy vir die opsomming gebruik het.

|  |
| --- |
| **PLANTE: KLEURRYKE WONDERWERK OP AARDE**  Volgens die *Verklarende Handwoordeboek van die Afrikaanse Taal* (2011) is plante lewende organismes van die ryk *Plantae* wat met wortels in die grond vassit en daaruit voedsel neem.  Kan jy jou ’n wêreld sonder plante voorstel? Sou ons daarsonder kan oorleef? Beslis nie, want nie net stel plante suurstof deur fotosintese vry nie, maar vorm ook in hul dooie vorm ’n vrugbare bolaag vir landboudoeleindes.  Sommige plante beteken dus baie vir die mens, aangesien graan, groente en vrugte stowwe soos vitamiene bevat wat noodsaaklik is vir ons gesondheid. Dis ’n bekende feit dat vitamien C, wat in lemoene voorkom, verkoues en ander siektes help keer. Die mens se oë en longe word deur vitamien A, wat in geel en donkergroen groentes soos wortels en spinasie voorkom, gesond gehou. Kropslaai lewer benewens ander vitamiene, proteïene en minerale ook vesel wat die pysverteringstelsel gesond hou. Verorber dus maar jou slaaiblare as jy weet wat goed is vir jou.  Stysel in koringare gee jou energievlak ’n hupstoot.  Mense oor die hele wêreld heen het al baie eeue gelede agtergekom dat sekere plante medisinale gebruike het. So kan ’n aftreksel van die bas van die kinaboom malaria genees. Wetenskaplikes reken daar is dalk plante in die reënwoude wat siektes soos Vigs, hartkwale en kanker kan genees en is bekommerd dat hulle sal uitsterf as dié woude vernietig word.  Kruie word duisende jare reeds gebruik as medisyne: hul geskiedenis strek so ver terug as die geskiedenis van die mens. Maar in elke land en by elke volk is daar ook kruie wat tradisioneel as insekweerders gebruik word.  Basiliekruid was een van antieke Egipte se gunstelingkruie: oorblyfsels van basiliekruid is by mummies gevind en na al die jare het hulle nog lekker geruik. Kruisement is ook bekend vir sy verfrissingsrol en dat dit muskiete en muggies van die mens af weghou.  Ander kruie soos roosmaryn is deur die eeue heen as ’n kruid hoog geag en is steeds baie gewild – daar word gesê dat Maria tydens haar en Josef se vlugtog deur Egipte haar blou kleed vir skadu oor ’n roosmarynbos gegooi het. Ter verering het die blomme blou geword en vir ewig so gebly.  Plante nie goed vir die mens nie? Dink weer!  [Aangepas uit: *Huisgenoot*, 26 September 2002] |

**TOTAAL AFDELING B: 10**

**AFDELING C: TAALSTRUKTURE EN -KONVENSIES**

**VRAAG 3: ADVERTENSIE**

Lees die teks hieronder en beantwoord die daaropvolgende vrae.

|  |
| --- |
| **Afrikaans is nie vir sissies nie.**   1. Afrikaans is ’n mondvol. Vir vreemdelinge en uitgewekenes 2. moeilik op die tong en hard op die oor. Rof, grof en onbeskof. Maar 3. vir ons is dit pure (3.3) (musiek) klanke. Dié dat ons graag 4. Afrikaans ondersteun met borgskappe vir dramakompetisies, 5. radiodramakompetisies en romankompetisies. Sanlam vra: “Is jy 6. dapper genoeg? Dán is Afrikaans die één taal wat die vermoë het 7. om jou siel te ontbloot met lieflike, kragtige woorde.” 8. Ons dink vooruit. En jy?     [Aangepas uit *Taalgenoot,* September 2012] |

3.1 Die sin in die opskrif staan in die teenwoordige tyd. Skryf die sin in die toekomende tyd. (1)

3.2 Gee die betekenis van die onderstreepte woord in reël 1. (1)

3.3 Skryf net die basis/stam van *vreemdelinge* neer. (1)

3.4 Lei die korrekte vorm van die woord tussen hakies in reël 3 af. (1)

3.5 Gee die intensiewe/versterkte vorm van *graag* in reël 3. (1)

3.6 Herskryf die onderstreepte woorde in reël 4–5 sodat die woord *kompetisies* slegs EEN keer gebruik word. (1)

3.7 Lei die korrekte vorm van die woord tussen hakies af:

Die (skrik) vrou het haar tong oor die rasper getrek. (1)

3.8 Skryf Sanlam se vraag in reël 5–6 oor in die indirekte rede. (1)

3.9 Beoordeel die volgende stelling krities en skryf jou gemotiveerde gevolgtrekking neer:

Die advertensie getuig van swak smaak en is daarom onvanpas. (2)

**[10]**

**EN**

**VRAAG 4: STROKIE**

Lees die teks hieronder en beantwoord die vrae wat daarna volg.

|  |  |
| --- | --- |
| **Raampie 1** | |
|  | |
| My naam is Jakobus Johannes van Alleman. Ek is ’n twaalfjarige Afrikaner, woonagtig in die Moot,  Pretoria, Suid-Afrika, die aarde in die een-en-twintigste eeu. Die moderne grootmens is vir kinders  van my generasie ’n raaisel. Ek het ’n toespraak in Lewensoriëntering daaroor gemaak, toe sê  Juffrou Buitendach ek is te groot vir my skoene.  Die grootmense in raampie 2 tot 9 is deel van my lewe. | |
| **Raampie 2** | **Raampie 3** |
| Pa: My pa is ’n  Rekeningkunde-onderwyser  van beroep en ’n visehoof  vanweë sy buitengewone  deursettingsvermoë. Hy wil  eintlik ’n Clivia-kweker wees.  Toe Triegie in die  kleuterskool was, het sy vir  die juffrou gesê haar pa gooi blomme nat vir ’n lewe. | Ma: My ma was altyd ’n  tipiese huisvrou, maar  nou is sy ook ’n  tuisteskepper. Sy doen  blommerangskikking-,  bauernmalerei- en  pottebakkersklasse om  haar daarmee te help.  Sy maak ook matriekafskeidrokke in seisoen vir ’n ekstratjie. |
| **Raampie 4** | **Raampie 5** |
| Hester: Hester is al ’n  grootmens, maar sy is ook  my sussie, so sy tel nie eintlik  nie. My ma en Hester kom  nie goed oor die weg nie. Ma  het iets verkeerds gedoen  met haar opvoeding, dink ek, want ek het haar al so vir my pa hoor sê as hulle oor haar praat. Gewoonlik is my ma dan huilerig. | Oom Arno: Hy is my pa  se jongste broer. Hy hou  nie daarvan as ’n mens  vir hom sê “oom” nie. Hy  sê ’n mens moet in elk  geval grootmense wat  nie van jou familie is nie,  “meneer” of “juffrou” noem, al is hulle nie  onderwysers nie. Oom Arno is ’n letterkunde-professor by die universiteit, en hy is ’n intellektualis, daarom is hy nie getroud nie. Maar hy het baie vriendinnetjies. |

|  |  |
| --- | --- |
| **Raampie 6** | **Raampie 7** |
| Tannie Rita en oom Johans: Tannie Rita is my pa  se suster. Sy is baie vernaam, want sy bly in  Waterkloofrif en sy doen tai chi. Ma sê dis  dieselfde as pilates, maar vir vroue wat nie graag  sweet nie. Oom Johans is in die motorindustrie,  volgens tannie Rita. Volgens my pa is hy ’n  tyresmous. | My ma se ouers woon op Baberspan. Oupa  Herklaas is gaaf, en het altyd ’n suiglekkertjie  iewers in sy broeksak. Ouma Poppie is ’n klein  bietjie skrikwekkend. |
| **Raampie 8** | **Raampie 9** |
| My gunsteling is my ouma,  ouma Martie Pansegrou. Sy  verstaan alles: vir Hester en vir  Triegie en selfs vir Luané.  Ouma Martie sê altyd presies  wat sy bedoel. En sy praat  altyd die waarheid, wat beteken sy byt dikwels op haar tong as sy met grootmense te doen het. Grootmense hou nie veel van die waarheid nie. Veral nie as snipperige kinders dit praat nie. “Uit die mond van die  suigeling,” sê Ouma dan altyd. | Maar ek weet nie of ouma Martie tel as ’n grootmens nie. Sy is al by grootmenswees verby.  [Aangepas uit *Vrouekeur*, 25 November 2011] |

4.1 Wat impliseer die twaalfjarige seun van grootmense in raampie 1 as hy sê dat hulle ’n raaisel is? (1)

4.2 Identifiseer die **hoofletterfout** in raampie 1 en skryf die woord korrek oor. (1)

4.3 Watter konnotasie word aan *ek is te groot vir my skoene* in raampie 1 geheg? (1)

4.4 Gebruik die woord *beroep* in raampie 2 as ’n **werkwoord** in ’n sin. (1)

4.5 Skryf die onderstreepte sin in raampie 2 in die **ontkennende vorm**. (1)

4.6 Watter woord in raampie 3 is ’n voorbeeld van stereotipering? (1)

4.7 Sou jy die woord *tuisteskepper* in raampie 3 as ’n geslaagde **sinoniem** vir huisvrou beskou? Motiveer jou antwoord. (1)

4.8 In raampie 5 kom ’n **veralgemening** ten opsigte van oom Arno voor. Is dit ’n regverdige veralgemening? Motiveer jou antwoord. (1)

4.9 Wat is oom Johans se beroep? Skryf dit in suiwer Afrikaans. (Raampie 6) (1)

4.10 Gebruik die onderstreepte woord in raampie 8 as TWEE woorde in ’n verklarende sin. (1)

**[10]**

**EN**

**VRAAG 5: RUBRIEK**

Lees die teks hieronder en beantwoord die vrae wat daarna volg.

|  |
| --- |
| **Woorde wat wip: Kermisbed ontwaak kleinkindherinneringe**  Herman Lategan   1. Vakansietyd is om die draai en wie onthou kleintyd, kinders op ’n kermisbed (5.1) ─ ’n kermiskooi in Namakwaland se geweste ─ (5.2) (in die nag) buite naby die (5.3) (knetter) vleisbraaivuur? 2. Al die kleingoed, moeg gespeel in die dag se son, lê saam op Ouma en Oupa se kooigoed: bont hekelkomberse en donsmatrasse saam geskuiwe. Die kinders is vaak, maar wil niks mis nie. 3. ***ker’misbed s.nw.*** *Bed wat vir een of meer persone op die vloer van ’n vertrek gemaak word (soos vir ’n kermisgas) wanneer geeneen van die gewone beddens meer beskikbaar is nie; kermiskooi (weinig gebruiklik): Hoe menige keer moes die huismense op kermisbeddens slaap om “vrinnemense” te kanhuisves (CGS de Villiers). Ná ’n reusemaaltyd word ons kermisbeddens, digby die vuurherd, op die klipvloer opgemaak (Eugène Marais). Om te sien of die kinders almal goed toegedek is daar op hul kermisbed (PG Visser).*    * *WAT, Hoofred. FJ Snijman.* 4. Ma’s en pa’s praat land en sand grootmensstories langs die vlamme, maar klein muisies het groot ore en Klaas Vakie kan maar wegbly, want dis lekker om op die groot, gelukkige bed soos luistervinke onder die sterrehemel te lê en ginnegaap. 5. Vuurvliegies en motte vlieg fluister-fluister óór en verby moeë kinderkoppies. Die warm nag ruik na ghnarrabos, klam grond en skoon lug. Dalk skuil daar ook iewers ’n bewoë rooipensskilpad vol ou dae se stories. 6. Ai, hoe veilig voel die kinders daar op die veldbed tussen die gousblomme en ’n ruimteskippie vol slapende lyfies ... al wiegend oor die oop veld, al wiegend pietsnotjies, toegedraai in koffiekanliefde en die drywende nagstemme van hul ouers. Kyk, Klaas Vakie het sy sand kom strooi en skielik is die kermisbed ’n ruimteskippie vol slapende lyfies ... al wiegend oor die oop veld, al wiegend. 7. Aitsa, dat so ’n ou kermiskooi soveel verlange by ’n mens kan oproep. Dis om van skaam-skaam jou kop na die donker te draai en te huil.   [Aangepas uit *Rapport*, 10 Desember 2011] |

5.1 Die gebruik van aandagstrepe by die parentese in paragraaf 1 is funksioneel.

Stem jy met hierdie stelling saam? Motiveer jou antwoord. (1)

5.2 Gee EEN woord vir die omskrywing tussen hakies in paragraaf 1. (1)

5.3 Skryf die korrekte vorm van die woord *knetter* in paragraaf 1 neer*.* (1)

5.4 Skryf slegs die **lettergreep** in die vetgedrukte woord in paragraaf 3 neer wat die **hoofklem** dra. (1)

5.5 Die meervoud van *kermisgas* in paragraaf 3 is *kermisgaste*.

Gebruik die **ander** meervoudsvorm van *gas* in ’n verduidelikende sin. (1)

5.6 Herskryf die onderstreepte **sin** in paragraaf 3 in die aktief/bedrywende vorm. (1)

5.7 Skryf die onderstreepte **afkorting** in paragraaf 3 voluit in woorde. (1)

5.8 Hoekom pas die onderstreepte idioom in paragraaf 4 in hierdie konteks? (1)

5.9 Identifiseer die woord uit paragraaf 5 wat aan Nama (Afrikataal) ontleen is. (1)

5.10 Brei die onderwerp in die onderstreepte sin in paragraaf 7 met ’n **bysin** uit. (1)

**[10]**

**TOTAAL AFDELING C: 30**

**GROOTTOTAAL: 70**